Antallet af coronasmittede medarbejdere på intensivafdelingen på Regionshospital Nordjylland i Hjørring stiger. Fredag var der fem smittede. Nu er 11 medarbejdere på afdelingen testet positive. - Der er tale om medarbejdere, der alle har været hjemsendt, og som så er blevet syge. De har ikke været på afdelingen eller været i kontakt med patienter, siger Henrik Larsen, der er hospitalsdirektør på Regionshospital Nordjylland. Udover de 11 smittede på intensivafdelingen er yderligere fire medarbejdere ramt af coronavirus. En af medarbejderne arbejder på hospitalets afdeling i Frederikshavn. - Det tyder på, at de har pådraget sig smitten ude i samfundet, siger Henrik Larsen. Smitten på regionshospitalet har blandt andet betydet, at hospitalet har måttet tage færre patienter ind. Regionshospital Nordjylland har ud fra et forsigtighedsprincip tilbudt alle medarbejdere at blive testet – et tilbud, som størstedelen af medarbejderne har gjort brug af.
Regionshospital Nordjylland er hårdt ramt af coronavirus, og i alt er 15 medarbejdere smittet. 11 af dem arbejder på intensivafdelingen i Hjørring.